khistorydata/jeongjo-sjw-relations huggingface dataset:
정조 22년
李肇源以備邊司言啓曰卽見咸鏡監司李鼎運狀啓則枚擧各人等招辭以爲假率加定事癸丑成節目加額二百名而轉成虛錄今此二百八名新抄似出塡代之意而未及出帖不至徵番則直歸之額外加定恐或過當軍餉幻弄事本府軍餉折米一千六百石內五百餘石換色旣有可考文迹而外此皮雜穀不過四百餘石則二千餘石換色未免爽實且餉穀中本無皮唐與正穀名色京司及營上會計以唐米懸錄則糶以皮穀糴以正穀其勢末由濫捧一款只憑民間傳說而意必有舞弄濫徵之患云則其無執贓可以推知牛禁事八月屠牛十月徵贖已不免過時先捧一百七十兩雖曰補用軍器追査四十一隻自歸繹騷民間不可以姑未收捧有所容貸松禁事官松田摘奸私養山執闕藉曰流來邑規而不思釐革徒知循襲諉以公用紙地任他下屬之奸濫若能一分綜察則豈有此等雜亂之弊土幕摘奸事三十金給賂旣出民口一文錢不捧難信吏招至使吏隷騎馬作拿則全不束濕蒙未覺察之狀據此可知放牧摘奸事名色不正竟歸官用則因循襲謬之罪烏可得免憑藉營納加徵海尺事吏輩誅求之弊不能痛禁致有一夫十兩之役當該色吏爲先嚴刑此等弊端及今釐正計料而前府使申大尹罪狀旣已就拿不敢論列以南兵使曺允精事言之諸條臚列多歸爽實懲治邑吏何所不可而陳之以行刑諸具擬之以梟示極律擧措之妄率聽聞之駭悖固無可言而有罪未勘該閫罪狀不敢論列爲辭矣北靑前府使申大尹諸般襲謬束濕不嚴道臣旣有論列令該府照法勘處民隱軍弊自多互相關涉之端爲帥臣者苟知營下軍民切苦難支之狀則報于巡營請以登聞又或意見參差掩以不聞直自登徹亦無不可而旣非別般機密之事則不令道臣與知其狀啓之去來者已違受管攝通可否之義狀啓辭意又多未及詳覈而自歸差爽有何爭以時日之急若是顚錯乎至於該吏懲治自有其法而大陳行刑之具直擬梟首之律若將以警動瞻聆而適足爲駭悖擧措南兵使曺允精亟施罷職之典査啓諸條中加定假率二百名之轉成虛錄決不可任其抛置仍舊減額與査丁塡代間一一釐正而大抵本道舊法必經假率然後始入於鄕任軍任故人不圖避闕無難充此法一壞視以賤役雖減其納弊復如前嚴飭道臣深究方便劃卽矯救營納之加徵在陸民尙且痛禁在海尺尤豈可忽向以湖西卜定之貽弊多端飭敎截嚴方令査正本道此弊比湖西雖有淺深今因一隅可以反三且有前道臣折價定式云爾則其所釐救似不甚費力一體嚴飭俾無嗣後現發之弊其他謬例惟在道臣隨時檢察之如何以此分付何如傳曰允
정조 22년
傳于徐龍輔曰政官牌招開政
정조 22년
有政吏批判書沈煥之進參判李敬一病參議未差行都承旨徐龍輔進啓曰玉堂闕員今當差出而擬望之人乏少外任竝擬何如傳曰允以魚用謙爲吏曹參議柳畊爲司諫朱重翁爲掌令柳相祚爲修撰閔鍾顯爲右參贊申大龜爲宗簿正李學彬爲司饔僉正禁衛都提調洪樂性御營都提調金履素相換事傳敎以李貞運爲副應敎尹永烈爲童蒙敎官故僉正崔尙復贈吏參例兼同知崔潤興考
정조 22년
兵批判書李祖源進參判柳誼入直參議兪漢寧病參知柳師模病右承旨李肇源進以朴來源爲五衛將韓錫鳳爲訓鍊僉正朴東源爲守門將徐有秉爲南兵使訓鍊僉正單高漢祿待窠陞實事承傳宣傳官申義權守門將柳得源相換副司直李魯春韓用鐸尹羽烈李顯默柳相祚副司果金近淳尹行直金銑以上單付
정조 22년
再政吏批以李顯默爲執義宋翼著爲監役行左參贊單閔鍾顯右參贊單李致中假監役單金鼎柱以金持默爲司饔提調閔致載爲正言吏曹口傳政事以金勉柱爲戶曹參判吏曹四字刀割獻陵幸行敎是時整理使單金華鎭親臨明政門朝參敎是時鹵簿使單李祖源預差柳誼
정조 22년
傳于蔡弘遠曰當初事實之足有可恕已有筵敎況渠錯聞使渠自備物力改造猶恐役事之遲緩以致擧措之顚倒云爾則其實無他罪也至今在謫豈不冤乎北靑府竄謫申應周特爲放送罪名蕩滌使之無礙調用
정조 22년
兵曹以申應周爲摠戎中軍
정조 22년
以全羅監司李得臣啓本光陽前縣監韓師鎭査官等現告登聞事傳于蔡弘遠曰此啓本還下送守令現告過麥秋後更爲修啓事分付
정조 22년
以全羅監司李得臣啓本光陽前縣監韓師鎭勒買奴婢口數更爲究査馳啓事判付內啓下備邊司爲旀眞所謂問牛喘是置勒買平民猶屬餘事名以朝令如許至幺麽至瑣屑之擧屢煩飭敎番番加現又爲更査不知隱漏幾口伏在何處現發道臣守令事果何如問于卿等爲旀韓師鎭欺隱委折令該府遠惡島更定配所事分付爲旀追現奴婢隱匿人等亦令該曹嚴覈啓聞爲良如敎
정조 22년
以慶尙監司李亨元狀啓稍實邑中醴泉等歲前救急飢口穀數開錄成冊上送事判付內啓下備邊司爲旀醴泉亦在救急之中而該倅方以就理上來該邑民事切悶此亦爲民之擧不可闊狹而出場之際民將誰救明日登筵時稟處爲良如敎
정조 22년
以忠淸監司韓用和狀啓前判書宋煥箕處正朝歲饌不得輸送事傳于金啓洛曰過矣卽爲領受事更令地方官傳致後傳諭以其祗受形止狀聞事回諭
정조 22년
以忠淸監司韓用和啓本過時未婚人開錄事判付內啓下備邊司爲旀京外何異乎京兆各部旣嚴飭則況四都八道乎且況今已開春萬類咸蘇其在對時行令之道當有拔例導迎之擧本道狀聞之數爻零星以幾十州幅員過婚期未娶者豈只有此數乎道伯推考竝與諸道四都俾各各別搜訪顧助過婚後以其形止狀聞皆限以三月內事嚴飭分付京兆抄報人等先令賑廳顧助草記事亦爲分付爲良如敎
정조 22년
李肇源以兵曹言啓曰今正月十一日武臣賓廳武經講書日次而朝參相値不得爲之之敢啓傳曰知道
정조 22년
李肇源以訓鍊都監言啓曰今正月十一日明政門親臨百官朝參時因兵曹節目廣智營軍六十名哨官趙元軾軍餉色軍二十名北營標下軍三十五名入直千摠鄭忠達率領弘化門外北大路排立作門雜人一切嚴禁事畢後各還直所而待標信擧行之意敢啓傳曰知道
정조 22년
李肇源以御營廳言啓曰今正月十一日明政門親臨百官朝參時依兵曹節目東營集春營入直軍一哨內各留營直五名餘皆除出新營入直千摠閔光升哨官印時彦率領弘化門外分左右排立事畢後各還本處入直而竝待標信擧行之意敢啓傳曰臨門之時只以御營軍一哨作門苟且莫甚必有多於此之前例此後明政門殿座南路則御營廳入直堂上將官率新營集春營東營步軍北路則北營入直堂上將官率標下軍軍餉色廣智營軍排立而分管南北作門事分付兵曹可也
정조 22년
李肇源以御營廳言啓曰今正月十一日明政門親臨百官朝參時依兵曹節目新營東營集春營入直軍各留營直餘皆除出入直千摠閔光升哨官印時彦崔鳳興率領弘化門外南路排立作門事畢後各還本處入直而東營集春營入直軍竝待標信擧行之意敢啓傳曰知道
정조 22년
李勉兢以弘文館言啓曰新除授校理尹益烈時在京畿長湍地副修撰趙德潤時在漣川地經筵入番事緊竝請斯速乘馹上來事下諭答曰依啓
정조 22년
金啓洛以奉常寺都提調提調意啓曰東籍親耕田所種九穀先農祭後卽爲起墾付種之意敢啓傳曰知道
정조 22년
金啓洛以漢城府言啓曰昨年十二月二十二日本府未婚男女過婚草記傳曰知道飭令稍久安知無有名無實之弊乎各別嚴飭限以來月旬間使之一一搜訪報來後草記如是嚴飭之後若有當入不入者部官等竝拿問重勘可也事命下矣分付各部知委坊曲毋敢遺漏之意另加嚴飭矣各部一一搜訪報來故別單書入之意敢啓傳曰知道
정조 22년
蔡弘遠以義禁府言啓曰因咸鏡監司李鼎運査啓備邊司覆啓內北靑前府使申大尹諸般襲謬束濕不嚴道臣旣有論列令該府照法勘處事允下矣今以道臣査啓與備邊司覆啓觀之則申大尹所犯諸條多歸爽實雖有循襲謬例不能束濕之罪恐與贓汚有異保放罪人申大尹還囚西間後以道臣査啓及備邊司覆啓照律勘處何如傳曰允
정조 22년
蔡弘遠以義禁府言啓曰時囚罪人曺允彦還囚捧供草記批旨內判堂在試所令次堂議處區別功議勘放後草記可也事命下矣曺允彦編配法意至爲嚴重而逃躱相續一不報營換面捉來矇然掩置者揆以法綱萬萬痛駭以此照律罪取考律文則大典通編逃亡條有曰定配罪人逃失邑守令以制書有違律論大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣曺允彦無功議云杖一百收贖告身盡行追奪放送之意敢啓傳曰知道
정조 22년
持平尹涵啓曰臣姿本昏愚識又空疎耳目之任初不近似乃於再昨年猥忝諫職時未署經則固不當以言官自居發口論事而適於其時有一二可言之事故臣愚淺見竊以爲自古人臣雖在微末亦有執藝之論況職雖未署官以諫名則遇事進言亦不害爲旅賁古規略效狂瞽敢有言事矣向者喉院因持平臣洪時濟之署前陳疏盛加論斥至謂近來一二臺臣之署前陳疏終涉謬例本非經法臣於是滿心慙恧無地容措蓋署前陳疏在言者處義雖不敢曰十分得當而初非朝家之設法禁止者則喉院之費辭加責無或有路於言路乎然此則臣不必可論而臣之日前事其爲見斥則深矣以此情踪何敢晏然於臺次而頃緣動駕陪扈義重黽勉暫膺因仍蹲冒有關廉防歷日呈告今始隨牌來避所失尤大請命遞斥臣職答曰臺諫不守格例庶僚之違例何以糾彈乎旣非時急之事署前論事難免生疎之失旣往何言勿辭亦勿退待
정조 22년
大司憲徐邁修大司諫李尙度應敎李翊模掌令鄭㝡成獻納朴吉源校理徐有聞副校理李羲甲林漢浩修撰尹悌東副修撰韓致應啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節根柢則此賊也此豈容一日假息於覆載之間哉三司之論已及多年轉而爲合辭之啓合辭之啓轉而爲伏閤之爭當日處分迺止於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未免斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地啄息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相貫者此而置之則又不知幾箇兇賊接跡而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此每不覺懍然迺於頃者伏承傳敎下者罪人之不在黜置之所果是眞的矣其爲驚心痛骨當復如何還發配所之啓幸蒙允兪出置城外之命遽又繼下使亘古所無之劇逆自同無故任便居住於城闉咫尺之地此何刑政此何擧措神人之憤鬱由是益激宗社之憂虞從此轉深三尺至嚴一刻難貸請寢罪人鄭致達妻出置城外之命依前還發配所亟令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者惟大計之沮遏也與國榮所謀議者惟國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後以下七字刀割逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性側媚宅心陰祕莫念國恩之圖報徒知凶賊之力護耇輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於圖脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積以下一行刀削姻附賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而當律未施陰誅先加輿憤去而愈苑國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典以下十三行刀削答曰不允以下六字刀削
정조 22년
大司憲徐邁修大司諫李尙度掌令鄭㝡成獻納朴吉源啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆黨密倡凶謀慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕類沮遏代聽之逆皆其部曲則亂本凶圖甚於耇輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆襸之謀某也爲大將某也爲吏判某也爲閫帥等說爛漫於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等說肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛漫同參於啓能凶慘不道之謀而只誅其身王章已失輿憤未洩其陰凶情節其弟萬無不知之理請遲晩後物故罪人啓能亟施孥籍趾賊等凶種快施邦刑獻遂設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲者見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書竝皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙此得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又登夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫不足以洩輿憤收孥瀦宅不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛漫酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必有暗地指使爲此嘗試之計據此一事劇逆親屬之從中跳踉復使綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑噫以國榮之亘萬古所無之窮凶劇逆而保保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌以下一行刀削凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈菀惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥以下五字刀削已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰而況渠以下六字刀削逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討快行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖以下七字刀削鉤覈之路惟在此賊之盤而半夜特敎出付縣獄鞫體之乖損刑政之顚倒已無可言今乃不可究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者正爲此賊準備語則其在鋤逆種杜後患之道殄之滅之不容少忽今此好石之以年未滿循例爲奴者揆以邦憲萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孼之待年與否今無可論時偉性本陰譎行又凶悖賊翰之餘論無不主張賣權兜攬惟意所欲樂禍忌忮爲世側目者厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕噫彼逆宇以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此已窮凶絶悖而於渠獨屬薄物細故潛藉逆復之姻婭以下七字刀削與同以下二字刀削之說旣已遲晩以下三字刀削他日之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一者也今於兩賊伏法之後獨使此賊得逭王章古今天下寧有是哉當初已結案之凶逆得保首領於海島者已是失刑之大者而拿來之啓依法允下則庶幾聖斷赫然天討亟行矣奈之何纔到湖界旋從迂路初則領付本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼者哉請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法噫嘻痛矣亂臣賊子從古何限而豈有若九宗之窮凶極惡至妖絶憯者哉渠以蟣蝨之賤常懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆腸昭莫掩矣此陵亦下馬之言陵卒之參證明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬斫不足以少洩神人之憤而若夫佯狂凶計又何其陰慝巧惡之極也噫彼星賊之凶疏聞之者無不心寒而膽掉見之者皆欲手磔而口臠則爲今日臣子者苟有一分秉彝之心孰不欲明張沫飮疾聲嚴討而渠乃身居臺職忽稱癲狂之病巧作掩護之計綢繆之跡參涉之狀明若觀火窮覈情節永拔根柢卽是王章之所不可已者而纔得承款未及正法致使往牒所無之極逆大憝徑先致斃於獄中輿情之憤惋固不暇言而國家之失刑當復如何到今追施之道惟在於收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典答曰不允
정조 22년
大司憲徐邁修掌令鄭㝡成啓曰守令之職卽所以體九重分憂之念任百里牧民之責而刑杖之具皆用較定之制者寔出於我聖上好生之德意也苟或有枉法殺人則其罪罔赦而今此昌原府二十五人殺死之事何其酷也何其冤也噫彼李汝節以遐方卑微之類荷聖明拂拭之恩屢典郡邑不思圖報殘虐貪饕卽其平生伎倆而及叨南邑益肆暴虐數年之內擅殺人命若是夥然其中亦多有至慘而至冤者則其心之忍胡至於此噫殺人者死其律至嚴一人猶然況此近三十之多乎其蔑法戕人之罪不可歸之於因公邂逅之科今若以官長之故不用當施之律只行編配之典則無辜之冤無可雪之道償命之法無可用之地矣請寢李汝節定配之命更令王府嚴覈取服施以當律新除授持平權應範時在慶尙道慶州地請斯速乘馹上來事下諭答曰不允下諭事依啓
정조 22년
大司諫李尙度獻納朴吉源啓曰罪人克觀以妖任之同氣凶謀逆節爛漫同參而嚴訊之下抵賴不服未克究覈未及承款王章莫伸輿憤莫泄請金甲島爲奴罪人克觀更令王府嚴鞫得情快正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典噫世道日下人心漸溺至於姜彝天輩出而亦一變怪也姜彝天則本以妖邪之性薄有啁啾之技剽取稗官浮淫之辭幻出市徒佻儇之態招誘遠近而或以術藝相衒糾結黨與而輒以標號相加騙取貨物旨意閃忽假設謊怪之事煽動妖誕之說而敢於顯露之餘反爲拔足之計前後情狀節節狡慝而如金履白誕妄陰邪之類又從以趨附使令之不暇托爲師弟而傳播邪說誘引徒黨而慫慂奸計京鄕焉出沒而甘作倀鬼晝宵焉綢繆而聽其指嗾其他至妖至邪之情殆有浮於彝天至於金鑢本以憸邪之徒投入奸陰之藪招呼容接爛漫同歸往復𧬈訿視若同胞者渠去來和應互相連肚者渠及夫發告之共議益見情跡之難掩與彝天一而二二而一者也伏惟大明中天物無遁形而特推欲竝生之化俾躋咸與新之域有此酌處之命而第念渠輩雖是幺麽白徒而亦簪纓之裔也其詖淫之所漸染心術之所陷溺始若誘人而餂貨轉至捏妖而謆訛一此不止實有方來難言之慮在聖人辟以止辟之政決不可不嚴杜其漸以示生道殺人之義而不由王府徑付秋曹已是失刑之大者且未及窮覈遽已發配妖黨何以知畏民志何以底定請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌新除授正言趙萬元時在京畿水原地請斯速乘馹上來事下諭答曰不允下諭事依啓
정조 22년
右承旨李肇源疏曰伏以臣伏見持平尹涵避嫌之啓以臣向來所奏署前臺諫洪時濟陳疏非例之語曲引爲嫌張皇遣辭盛加論斥之言何其過重有妨言路之譏太不相諒臣之伊時所奏不過授據格例而已何嘗拶逼於臺臣而臺臣之如是深引臣實莫曉雖然臺臣旣以此爲引臣亦顧何敢晏然於官次乎玆陳短章徑出禁扃伏乞聖明俯賜鑑諒亟削臣職以安私分仍治臣擅離之罪以肅朝綱千萬幸甚臣無任云云省疏具悉爾其勿辭察職
정조 22년
大司憲徐邁修疏曰伏以臣伏奉除旨以臣爲司憲府大司憲者臣踧踖驚顧莫省攸厝嗚呼臺閣之官孰非重任而都憲之職地望尤別況自年前改正通望以來重其選而難其任非復人人之所可輕授也明矣臣於昨夏猥蒙是除雖卽遷改幸免濫冒而每見其告身一度尙不覺愧汗浹背今玆新命又何爲而再辱於無似之賤也臣本庸愚譾劣不足備數於百執事之狀不待臣之更煩自列而聖明必盡俯燭矣兼以狗馬之齒淹近七旬衰朽耗敗殆無餘地而最其耳目之用便成聾瞽聽不足以諦悉言語視不足以審見箚記其他精力所須推此可知憒憒不堪如此而若令詣臺登筵强行其職則其觸處露醜將不免爲朝端之一笑囮而止耳噫向所以重其掄選者蓋將以淬勵一代之耳目而畢竟注措特不過擧一笑囮於豸冠之首班則反貽淸朝之羞將謂何哉臣非敢一毫虛飾斷斷自量實出衷曲伏乞天地父母俯垂鑑諒將臣見授職名亟命鐫改勿復檢擬仍治臣逋慢瀆擾之罪以肅朝綱以安私分焉臣無任云云答曰省疏具悉卿其勿辭行公
정조 22년
戶曹參判權裕疏曰伏以歲律維新天休滋至殿宮之寶籌彌隆元良之睿質漸長時又太廟展謁聖孝克伸方社親祼玉體冞康臣民慶忭曷其有極仍伏念臣素是孱病之質而自昨夏以來宿痾新恙式月層加冬寒倍常調將失宜諸証越添杜門涔呻而見職新命忽下於伊時渥恩愈隆惶感靡極而自諒氣力實無蠢動之勢坐違天牌未叩謝之忱夙宵悚懷尤添一病矣遷延時日未蒙恩遞而遽當獻歲發春之會則新年庭候固是誠禮之所不敢廢故收神作氣黽勉出肅仍以行公至于一旬餘而及夫社稷陪從之日重觸雪寒復添外感目今所形見者咳喘苦劇而呼吸至於不通聾聵益甚而言語或多未聽宛轉床席飮啖專却㱡㱡若不保朝夕者此際伏聞歲首朝參隔在明日親臨殿門百僚咸造而以臣病樣顧無隨衆進參之望已不勝萬萬震悸而又伏聞來月初二日陵園行幸之時有次堂隨駕之命臣是次堂固當奉行而以臣病樣尤無鞍馬馳驅之望本曹長官旣是耆社之臣則無容更議而若欲推諉於僚堂則實有替勞之歎私心之不安顧何如哉夫以我殿下出天之孝追遠之誠方當雨露旣濡之節怵然感慕遠勞玉趾將行園寢祼薦之禮雖行路間喑聾跛躄亦皆欣欣相告瞻望欽歎矣臣忝在六曹亞貳異於微官庶職而獨無由從羽旄之後躡車馬之塵少效筋力奔走之忱臣罪至此萬死難赦而若其隨駕節次不可不早爲變通故玆敢不避煩猥疾聲呼籲於黈纊之下伏乞聖明俯賜諒察亟命遞罷臣所帶職名移授無故之人俾整陪從之班而仍治臣罪以警具僚千萬幸甚臣無任云云答曰省疏具悉旣難跨馬本職許遞
정조 22년
戊午正月初十日辰時上御誠正閣藥房入診諸承旨持公事入格儒生入侍時藥房提調趙宗鉉副提調李晩秀行左承旨沈晉賢行右承旨洪仁浩左副承旨李肇源右副承旨金啓洛同副承旨李海愚記事官洪奭周金景煥金履永檢校待敎李存秀入格儒生進士李鎭華任履周生員趙晉和進士韓象洪醫官柳光翼金孝儉李敬培李周憲李惟鑑玄必采吳仁豐安昌禧丁希泰以次進伏訖宗鉉等曰春寒尙峭聖體若何上曰一樣矣宗鉉等曰王大妃殿氣候若何上曰一樣矣宗鉉等曰惠慶宮氣候若何上曰一樣矣宗鉉曰醫官今已待令請命入診焉上曰置之命入格儒生進前鎭華等以次進奏姓名敎鎭華曰做賦幾首鎭華曰爲二百首矣上曰爾之試券誦奏可也鎭華誦奏至鋪頭句上曰爾能詳知解題命意乎鎭華曰但知其出於朱子與魏應仲書而裏面則未能詳知矣上曰此是柑製登科人李鎭嵩之弟乎肇源曰然矣敎履周曰爾之試券誦奏履周誦奏命頒賞晉賢曰入格人中進士金聖球來待闕外而身病猝重不得入侍云矣上曰自外頒賞可也儒生等頒賞退出上曰昨日許遞之玉堂又入於前望點下者有二人云勿施以尹益烈尹悌東更爲出牌可也晩秀曰今番行幸時畿邑日下雉鮮進上依昨年例除之事命下矣昨年因前都承旨趙鎭寬擧條有廚院草記何必禁之敎而今番則除之之命已下何以爲之乎上曰時無公事提調云雖不問備此後則更勿若是可也出擧條命書榻敎曰在外司饔院公事提調許遞命讀奏公事晩秀讀奏慶尙監司李亨元狀啓柒谷府使金光運到任事江原監司徐有防狀啓安峽縣監洪秉臣到任事啓本守令年終七事成冊上送事啓洛讀奏開城留守黃昇源啓本過時未婚人姓名開錄事晉賢讀奏咸鏡監司李鼎運啓本璿源殿正朝祭設行事肇源讀奏慶尙右兵使洪仁默啓本諸色軍逃老故病代定成冊上送事軍器月課鳥銃火藥鉛鐵丸受來數爻開坐事仁浩讀奏廣州留守洪檍啓本時囚罪人等同推開坐事海愚以無公事先退上敎孝儉曰京兆歲饌單子中有金孝儉名果是爾乎孝儉曰然矣上曰爾果偕老而年今幾何孝儉曰果爲偕老而年今七十四矣命書傳敎曰日前歲饌文書見其名今問果然偕老而夫年七十四妻爲七十二云御醫崇祿金孝儉夫妻令該曹加給米肉仍命退諸臣以次退出
정조 22년
戊午正月初十日辰時上御重熙堂左副承旨入侍時左副承旨蔡弘遠假注書呂東植記事官金景煥金履永以次進伏訖上曰今番陵幸左相欲爲隨駕而明日朝參亦欲入來云耶弘遠曰幸行則當爲參班而歲首朝參則乃大朝會也病雖難强不可不入來云矣上命書傳敎曰明日朝參卿欲入來云餘寒尙峭大享駿奔之餘又有來頭幸行陵享獻官皆以大臣塡差事面得當明日朝參則勿爲入來在家調息事傳諭此傳諭左副往傳仍命退承史以次退出
정조 22년
戊午正月初十日巳時上御重熙堂軍士房承旨戶房承旨入侍時左副承旨李肇源右副承旨金啓洛記事官洪奭周金景煥金履永以次進伏訖上曰明日朝參處所以明政門爲之出榻敎又命書傳敎曰都承旨左承旨右承旨許遞前望單子入之待下批牌招察任上曰明日承旨仕進以鑄字所爲之上曰昨日科作見之乎近來科場之魁券漸不如古矣因此思之則右副之文可謂實才抄啓應試時二上等一次之外雖無超等之作每不失三中三下矣仍命退承史以次退出
정조 22년
戊午正月初十日巳時上御重熙堂同副承旨入侍時同副承旨李海愚記事官洪奭周金景煥金履永以次進伏訖上曰政官入侍出榻敎賤臣承命出與吏曹判書沈煥之偕入進伏上曰都承旨入侍出榻敎賤臣承命出傳行都承旨徐龍輔進伏煥之曰前日政繕工假監役望副擬人金鼎柱與首擬人尹仁基同受恩點伊時本曹捧承傳內金鼎柱故奉朝賀有慶之孫而與故相兪彦鎬爲內外從曾聞其人林下讀書之士也以今思之年必過七十近八十旣見其名於政望加點以下待窠施行事政院分付臣曹矣童蒙敎官今適有窠以監役移擬乎上曰監役見窠單付可也出擧條又命書榻敎曰戶曹參判令該曹口傳差出仍命退諸臣以次退出
정조 22년
行都承旨韓晩裕坐左承旨李勉兢坐直右承旨李肇源坐左副承旨蔡弘遠坐右副承旨金啓洛坐同副承旨李海愚坐直注書曺錫中仕直洪奭周拿處假注書尹命烈仕事變假注書李運恒仕
정조 22년
李勉兢啓曰來十六日漢學文臣殿講日次矣敢稟傳曰來孟朔更稟
정조 22년
李勉兢啓曰今日殿座時承旨不可不備員而行都承旨徐龍輔不爲仕進所當牌招而拘於廳規不得請牌何以爲之敢稟傳曰許遞前望單子入之待下批牌招先入侍後謝恩
정조 22년
都承旨前望單子入之徐邁修落點
정조 22년
傳于李勉兢曰禮房承旨入侍
정조 22년
承旨前望單子入之韓晩裕落點
정조 22년
傳于蔡弘遠曰承旨房仍左副爲吏房
정조 22년
傳于李肇源曰壯勇大將禁衛大將摠戎使捕盜大將姑勿出代
정조 22년
吏曹口傳政事以徐在修爲陽智縣監李寅采爲咸悅縣監洪益烈爲醴泉郡守呂東植拿處代以尹命烈爲假注書
정조 22년
李海愚啓曰京畿監司李在學依下敎來待矣傳曰入侍
정조 22년
李勉兢啓曰禮曹判書李時秀依下敎來待矣傳曰入侍
정조 22년
兵曹口傳政事戶曹佐郞閔宗爀宣傳官柳得源相換
정조 22년
以吏曹參議魚用謙牌不進罷職傳旨傳于李勉兢曰只推
정조 22년
傳于李勉兢曰兩南行乞兒大臣擧條啓下廟堂各別措辭嚴飭一從印頒字恤典則法式爲之而畢賑前人口穀名付錄於賑狀事一體嚴飭
정조 22년
有政吏批判書沈煥之式暇參判李敬一進參議魚用謙牌不進左承旨李勉兢進啓曰判書沈煥之式暇參議魚用謙牌不進小臣獨政未安可以爲之敢稟傳曰仍爲之以徐龍輔爲大司憲以權爲刑曹判書李聖圭爲工曹判書沈煥之爲內醫提調故參判曺命敎贈吏判大提學例兼都摠管曺允亨考
정조 22년
兵批判書李祖源病參判柳誼病參議兪漢寧入直進參知柳師模病左副承旨李肇源進護軍沈普賢洪仁浩權裕申應周竝單付僉知單金養和
정조 22년
金啓洛以賑恤廳言啓曰忠淸監司韓用和啓本過時未婚人開錄事判付內啓下備邊司爲旀京外何異乎京兆各部旣嚴飭則況四都八道乎且況今已開春萬類咸蘇其在對時行令之道當有拔例導迎之擧本道狀聞之數爻零星以幾十州幅圓過婚期未娶者豈只有此數乎道伯推考竝與諸道四都俾各各別搜訪顧助過婚後以其形止狀聞皆限以三月內事嚴飭分付京兆抄報人等先令賑廳顧助草記事亦爲分付事命下矣依漢城府別單各部字內未婚中部二人東部六人西部七人南部七人北部四人合二十六人依前例各木二疋錢五兩合木一同二疋錢一百三十兩分給之意敢啓傳曰知道
정조 22년
李肇源以兵曹言啓曰同知中樞府事趙光鉉身病猝重時月之內差復無期呈狀乞遞西樞雖是閑局不可一向虛帶今姑改差何如傳曰允
정조 22년
蔡弘遠以都摠府言啓曰今日入直內三廳武兼禁軍及軍兵等當爲中日習射而朝參相値不得爲之之意敢啓傳曰知道
정조 22년
李肇源以備邊司言啓曰頃因仁同府使崔獻重疏陳邑弊諸條令道臣狀聞稟處之意覆啓行會矣卽見慶尙監司李亨元狀啓則以爲辛丑以後該府還弊仍成積逋所謂吏逋民反若非指徵無處俱是至窮殘之類除却已捧條一千十四石則餘數爲九千六百三十石零限以七年每年定以一千三百七十六石零準數徵捧雖當停減之年切勿混入架山城餉事天生旣無應變之卒則穀物之移置自歸有餉無卒今年該府餉還姑爲捧留平倉恭竢處分民役庫之爲弊無邑不然該府最甚以其應下較諸元數果有不敷之患輒就倉儲而推貸加分矯弊則非自下所敢仰請指徵無處條一千一百二十九石民庫虛逋條一千九百八十七石零竝論於限年分捧之中刪煩存緊量入爲出四孟朔磨勘於臣營他餘列邑亦將一例釐正追後登聞計料統營移轉穀該府與他邑被災最甚處今春移轉竝爲停寢外此沿邑各從耗條略略排劃軍布結錢之難捧尤甚民情宜無異同精抄貧窮限麥秋停退而歲前各衙門軍布爲先從實停退其餘歲後月當待抄飢出場詳察許停計料反逋年條守令及虛戶磨勘前式守令姓名現告成冊上送義禁府而旣有嚴勘之廟堂覆啓不敢更爲仰稟軍政相準田案査陳一依定式無或怠慢之意先自仁同爰及各邑期有實效竝請令廟堂稟處該府各年反逋監色自臣營從重勘處爲辭矣反逋穀限年分捧事該倅則請限十年道臣則請限七年差進差退不足較挈而所可憂者自有限年之法以後以此爲請凡幾邑矣視以應行之例作爲倖逭之地臣於向來一守令事請以旣自該倅現發宜令該倅收殺者此也今不必限以七年十年徒費紙上之空言該倅若未收殺則該倅當被本律後倅又未收殺則前後倅竝被本律道臣之責惟在於按察其收殺與不收殺請勘于朝而已何敢以限年之說循例爲請乎以此意分付架山城餉移捧於天生山城非但架山設施之緊重天生山城便一空城以該邑穀簿之如彼虛擁獨能保其山城之完實乎仍舊置之爲宜民庫虛逋事一依上項反逋例收殺之外別無他道至於每年捧用實數之四孟朔磨勘巡營之說恐未及深思關西關東道各異宜勘營之法一行民庫之弊必倍決難輕議而道臣旣以會同釐正擧槪登聞爲辭姑觀其擧行之如何而稟處統營移轉事旣已分排依此施行軍布結錢事歲前所納之軍布雖已量停春後當退之錢布另飭冤濫軍政籍法事別無可以更爲稟處最是田政一事大關民生休戚而前此道啓期以殫竭任其便宜責其成效何如傳曰竝依草記施行而南倉城餉之爲仁民痼弊聞之熟矣大抵南倉之設置架山法意非不知也緩急之得力姑無論目下之屬民誠切矜北漢比之架山輕重何如而爲畿邑之民猶且闊狹況爲弊爲瘼之架山乎天生山城制置之凡百雖曰不及架山而迨此仁同之民垂枯欲蘇之千載一時若無別般矯救之擧則該倅何必特遣厥疏何必樂聞乎爲先依該倅所報施行而來頭設或有弊從後變通亦無不可以此分付道臣城餉如是下敎則如民庫之自下可以容旋者萬一藉手於倉穀犯手於民役仁之一府大小民人謂朝廷欺渠輩矣寧忍爲是乎今日卽歲首朝參也侵早臨門至于今夜下三鼓酬應不撤而有益於民生之事迄無充然于中者逖矣蚩蚩至愚而神則吾心之不充然卽民情之不充然豈不怵然處乎竝與逋穀收殺一節從長指一救弊更勿以仁民之弊瘼入於黈纊之邊來頭致察或有歇後當該道臣則將勘之罪外施以仁府付處之典以此嚴飭逋穀之鬼錄數旣零星令該府使收聚斷爛之簿用馮驩故事爲可此倅豈可長在乎該倅窠別作階梯履歷之岐然後人羨其官官自得人此則更與左相及曾經銓堂人相議草記時倅之治績自有聞知者益加慥慥無負特補之意事亦令道臣嚴飭可也傳曰此亦民事也仁同府使現告該府尙無草記該府判堂推考使之卽爲草記
정조 22년
李肇源以備邊司言啓曰頃因仁同府使崔獻重上疏本府明春船運統穀代錢外此尤甚邑亦爲便宜從事之意覆啓行會矣卽見統制使尹得逵狀啓則以爲本營處於濱海不農之地五千戶募集之民專仰公廩故雖在歉荒之歲必以穀給料作錢代納恐難擬議且本營穀所在處爲十六邑而穀摠爲二萬石以嶺沿素不敷之元穀捨此而欲專括於之次稍實處則所輸之邑亦將加其數而添其弊以此以彼終欠長策就其中最尤甚淸河玄風昌寧靈山興海仁同等邑明春移轉姑爲停寢外此各邑不拘常例只從新耗而略略排劃則多不過二百包少亦止六七十石便宜從事之方無出於此爲辭矣每年代錢以納之爲難已爲論列於該倅上疏稟處時而最尤甚諸邑之今春移轉商議道臣姑爲停寢云災民目下之益實爲不少而因此添劃之各邑若不別般嚴飭其誅求濫捧之弊於輸納之際則雖若干包之比前加納其爲移疾亦云非細且稍實之次之邑不過强分名色其實則均是災邑以此意另飭帥臣俾無來頭按廉時現發抵罪之地何如傳曰爲民之事何拘些少難處乎該倅之狀請極爲駭然若使約已奉公則仰哺之營底民戶何患不接濟乎更令道帥臣相議從便覓代接濟尤甚諸邑使之切勿犯手無或現發於來頭按廉之行可也
정조 22년
蔡弘遠以義禁府言啓曰咸鏡道北靑府竄配罪人申應周放送事承傳啓下矣申應周放送事分付該道道臣之意敢啓傳曰知道
정조 22년
戊午正月十一日巳時上御便殿京畿監司入侍時同副承旨李海愚記事官洪奭周金景煥承膺祚京畿監司李在學定例堂上李晩秀以次進伏訖上曰行幸道路果送人詳審以來耶在學曰姑未詳審而陵所西洞口東洞口作路俱有難便之端是爲可悶矣上曰若不由西洞口則恐有太迂遠之慮更爲詳審待後筵稟定也遠于川初聞是中路最通廣處故以此爲晝停矣今聞遠于川乃是險川云險川與雙嶺無異昔年驪州行幸時駕過雙嶺設帳致酹險川亦當用此例然則豈可以此爲晝停乎更以險川前後可合晝停處詳細停當明日來待也虎網分排果何以爲之耶在學曰弘陵行幸時則爲二千把矣今番則當爲千餘把矣上曰各邑當分幾把乎在學曰多者爲八九十把少者爲四十把矣上曰此亦未免過多排設時從便從約善爲措處俾無一毫貽弊於民間也在學曰虎網差使員初以龍仁縣令差定矣本縣旣是宿所站則擧行必多相妨勢將以他邑倅換定矣上曰以金浦郡守富平府使使之分掌一或泛忽當爲重勘之意各別嚴飭爲可又敎曰俄者朝參時臺臣以具哥山訟事請推卿果聞知否在學曰聞有臺啓而未見其措語矣上曰卽具義元具宅遠壓塚私掘之罪一治一否事也卿於此事豈有扶抑乎命書榻敎曰當該注書拿處仍命退諸臣以次退出
정조 22년
戊午正月十一日未時上御便殿左副承旨禮曹判書入侍時左副承旨蔡弘遠記事官洪奭周金景煥承膺祚一提學鄭民始禮曹判書李時秀以次進伏訖上曰禮房承旨入侍賤臣承命出傳左承旨李勉兢進伏上敎民始等曰慶禮之請今始發端可謂晩矣然今日朝參便是大臣之歲後初筵則亦未爲太晩也昔年辛酉乃是仁元聖母母臨四十年也年甲與今相符而縟禮之擧乃在於前一歲之庚申矣甲寅上號乃是援用庚申之例者而今去甲寅已爲多年與庚申辛酉之只隔一歲者有異群情之如是固其宜耳禮判更取昔年儀軌謄錄等書廣考以待也俄聞大臣以明日賓啓出令云而旣有勉回之批則固當顒竢兪音至於賓啓更待下敎可也仍命書傳敎曰今聞禮判言大臣明日率卿宰請對云而今日大臣禮堂擧條批答有勉回慈心後當下敎之筵敎姑待下敎於承宣之意大臣知悉上敎民始曰卿方自舟橋所入來乎鋪板之役方至何境民始曰鋪板則望前優可訖役矣臣欲晩後入來而伏蒙本營大將兼察之命故卽爲入來矣上曰朝參時備堂事可爲寒心位至卿宰者尙且如此矣吏判處義則可謂善矣而開留之旣欲下去旋復進前奏事者極爲如何矣民始曰近來之如臣等者率多疎於格例故有如是之弊矣俄聞承宣言又有一違例之事矣上曰何事也弘遠曰朝者納符時摠使兵符誤入於密匣中俄因密匣之修正始爲覺得欲爲傳授於兼察摠帥而以其無牌不爲入來云矣上曰兵符乃是自下交龜者則固不可入闕親受令禁軍出給前摠使使之交龜也民始曰元子宮僚屬旣已啓下而若無諭善則似不可獨登講席矣上曰然矣僚屬與諭善同爲進講實合事體而且當有節目之講定者博詢徐究令講學廳從近啓下好矣仍敎勉兢曰禮房承旨持大臣擧條批答二度先爲出去卽速頒布而不待朝報先爲謄出於各司分撥也勉兢承命先退時秀曰今番行幸吉日以來二月初二日啓下而日官則以爲初一日尤爲大吉而國忌相値不得擇入云臣意則出宮吉時以初二日字初擇入似好故敢此仰達矣上曰先朝展謁獻陵時先詣昌德宮展拜眞殿後出宮今番亦欲依故事爲之兼寓伊夜出宿致齋之意若此則時刻自當差早矣時秀曰然則出宮時刻以何時推擇乎上曰申時後由萬寧門留摛文院二更初展拜眞殿後出宮至鷺梁留住待曉進發詣陵所以此知悉可也出擧條時秀曰臣以雲觀監生事有仰達者矣三曆官諏吉官有窠則例以修述官修選官取才陞付故或以罪汰者無論輕重永無復屬之路雖以諏吉廳言之卽今只有池景喆李廷馥二人凡諸擧行每多苟簡此後則除非重罪刊汰者外以曾經隨闕次次塡差似好故敢此仰達矣上曰雖大於此之官職敍用則甄用況雜職乎何論罪之輕重此後隨其罪名之解宥隨卽收用而三曆官諏吉官罪名付之吏曹三醫司歲抄秩待敍用亦爲隨卽還屬可也出擧條仍命退諸臣以次退出
정조 22년
行都承旨韓晩裕坐行左承旨金勉柱牌不進右承旨李勉兢坐直左副承旨蔡弘遠緣故出右副承旨金啓洛坐直同副承旨李海愚坐注書曺錫中仕洪奭周病假注書尹命烈仕直事變假注書李運恒仕
정조 22년
韓晩裕啓曰大司憲徐龍輔執義李顯默掌令鄭最成持平尹涵牌招啓辭未下掌令朱重翁持平權應範在外監察茶時之意敢啓傳曰知道
정조 22년
備忘記忠州營將崔重敎下直長弓一張長箭一部片箭一部筒兒一箇賜給
정조 22년
承旨前望單子入之金勉柱落點
정조 22년
傳于李勉兢曰右承旨入侍
정조 22년
傳于李勉兢曰奉命承旨入侍
정조 22년
傳于蔡弘遠曰臺銜雖不可輕遞謁陵事務關重定例堂上徐龍輔本職都憲許遞令該曹口傳付軍職
정조 22년
兵曹口傳政事行護軍徐龍輔
정조 22년
傳于李勉兢曰定例堂上入侍
정조 22년
李勉兢啓曰禮曹判書李時秀京畿監司李在學依下敎來待矣傳曰入侍
정조 22년
以都摠管侍衛望筒傳于李海愚曰摠管前望單子入之待下批牌招察任
정조 22년
副摠管前望單子入之李集斗落點
정조 22년
李勉兢以弘文館言啓曰新除授副應敎李貞運卽爲牌招察任何如傳曰允
정조 22년
以副應敎李貞運牌不進罷職傳旨傳于韓晩裕曰只推
정조 22년
李勉兢以禮曹言啓曰傳曰大享不卜載於禮經爲所重處行禮以致大享齋日之相値則退以中旬者於廟享猶當然況宮享乎景慕宮春享大祭以中旬內擇日事令該曹知悉事命下矣卽令日官李廷馥推擇則來二月十八日爲吉云以此日定行而原單子中改付標以入之意敢啓傳曰知道
정조 22년
蔡弘遠以漢城府言啓曰今年歲首加資老人抄啓時南部居前同知李時傑資是嘉義而該部誤以嘉善報來更有此嘉義下批原別單改付標以入而臣府之不能檢察極爲惶悚該部擧行亦甚駭然當該部官令該府拿問處之何如傳曰允
정조 22년
以李源明囚單子傳于韓晩裕曰分揀放送
정조 22년
李海愚以兵曹言啓曰今此幸行時各差備驛馬依昨年例別單書入之意敢啓傳曰知道
정조 22년
李海愚以兵曹言啓曰留都營狀啓例爲付撥而或有時急之事則京畿驛馬待令事曾有定式矣今亦依此擧行何如傳曰允
정조 22년
李海愚以兵曹言啓曰波知僉使王脩素患脚腫觸寒添劇時月之內萬無登途赴任之望呈狀乞遞病勢雖如此不可以身病循例改差罷黜準期不敍何如傳曰允
정조 22년
金啓洛以扈衛廳大將意啓曰別將閔修益身病猝重勢難察任改差何如傳曰允
정조 22년
韓晩裕以義禁府言啓曰全羅道興陽縣勿限年定配罪人韓師鎭遠惡島更定配所事命下矣韓師鎭康津縣薪智島更定配所而前罪添書今番罪目依例發遣府羅將自興陽縣執捉仍令押送于新定配所何如傳曰允
정조 22년
韓晩裕以義禁府言啓曰頃因備邊司啓辭仁同府民役庫加下先貸與民反吏逋前後犯科之守令令該道査出現告仍令該府照法嚴勘虛戶磨勘前式守令問名拿處事命下而指名現告之意行會本道矣卽接慶尙監司李亨元牒報則仁同府民役庫先貸加下民反吏逋犯科當該前府使李漢籌南有寬尹衡東孫克福民役庫加下犯科當該時府使崔獻重民反吏逋犯科當該前府使任希雨閔百恒李民役庫先貸加下民反吏逋虛戶磨勘犯科當該前府使崔孝達等指名以來矣李漢籌南有寬孫克福閔百恒崔孝達等今方待命竝拿囚而尹衡東下去京畿廣州地崔獻重時在任所云依例發遣府書吏竝拿來任希雨李已爲身故勿論何如傳曰允時倅勿論可也
정조 22년
韓晩裕以義禁府言啓曰慶尙道徒流案中河東府充軍罪人洪亮猷名下放字書下矣洪亮猷放送事分付該道道臣之意敢啓傳曰知道
정조 22년
禁府啓目仁同前府使閔百恒李漢籌南有寬孫克福崔孝達等原情云云問目內辭緣泛稱遲晩所當請刑是白乎矣曾經宣傳官勿爲請刑載在大典通編竝只議處何如判付啓竝只今日內議處待判下仍爲照律爲旀其中李漢籌之收殺積逋容有將此補彼之端而孫克福之當甲寅歉荒者新還猶且因朝令不捧則奚暇及於其外乎比漢籌尤有可恕克福段公罪勘放漢籌姑放後問于該道如果不錯特爲勿論爲良如敎
정조 22년
韓晩裕以義禁府言啓曰時囚罪人閔百恒李漢籌南有寬孫克福崔孝達等原情公事判付內竝今日內議處待判下仍爲照律其中李漢籌之收殺積逋容有將此補彼之端而孫克福之當甲寅歉荒者新還猶且因朝令不捧則奚暇及於其外乎比漢籌尤有可恕克福公罪勘放漢籌姑放後問于該道如果不錯特爲勿論事命下矣李漢籌姑放後關問該道孫克福取考律文則大明律那移出納條有曰凡各衙門收支錢糧等物不正收正支那移出納還充官用者準監守自盜律論罪止杖一百流三千里矣孫克福杖一百流三千里定配以公罪收贖放送何如傳曰允如有功議各減一等可也
정조 22년
禁府照目北靑前府使申大尹矣從重論杖一百收贖告身盡行追奪私罪奉敎依允功減一等爲良如敎
정조 22년
禁府啓目前假注書呂東植原情云云傳旨內辭緣泛稱遲晩刑推得情何如判付啓今番參酌分揀放送爲良如敎又啓目承政院注書洪奭周口招云云傳旨內辭意發問目取招則漫漶游說泛稱遲晩所當請刑是白乎矣時任史官勿爲請刑在載大典通編矣議處何如判付啓今番參酌分揀放送爲良如敎
정조 22년
戊午正月十二日辰時上御便殿禮房承旨禮曹判書京畿監司入侍時左副承旨李勉兢記事官曺錫中金景煥承膺祚禮曹判書李時秀京畿監司李在學以次進伏訖上曰三巨里晝停所可否看審事其果送人耶在學曰送人而姑未還來矣上曰龍仁有舊還耶在學曰畿邑中龍仁最多舊還壬寅條爲二千石而其後漸加合爲五千石矣上曰凡可以蠲惠者皆爲抄出以置如昨年金浦時可也時秀曰今番陵幸時隨駕軍兵磨鍊故陵所經宿所布帳環衛相距太闊事甚未安不可不加數排立以該地方廣州府束伍軍限十哨磨鍊等待之意分付廣州留守處臨時出用節次令政院稟旨擧行何如上曰然則訓局餘軍加一哨出用而只於經宿出用還宮時卽爲解嚴可也出擧條時秀曰景慕宮春享日子今月十八日爲吉云矣上曰以此日草記可也上命書傳敎曰承旨房仍同副爲軍士房又命書傳敎曰在外承旨許遞前望單子入之待下批牌招察任又命書傳敎曰今此謁陵卽三十一年後再行也治道之節其外用民力處若使一夫一丁受弊一吏一隷作弊則百姓之欣欣相告反當疾首蹙頞言念及此耿耿不置且況先朝駕幸時軫恤民隱詢諮民瘼卽所仰覩而仰聆者今若一毫泛忽自下致察不及於昔年擧動之時則是豈仰體而仰述之道乎廣州治道本自爲弊龍仁擧行係是初當若無別般束濕難保其果然無弊爲先自園幸定例所嚴飭畿伯華留廣留等處如是申諭之後一有犯科地方官差使員及別定差使員兩人等當以師律從事道臣留守亦當施以違令之律摘奸宣傳官則先已發送而副校理林漢浩果川御史校理徐有聞廣州御史副司果李勉昇華城御史兵曹正郞呂駿永龍仁御史差下待開門牌招來待筵退後使之辭朝本陵事體至爲自別今番擧行尤當十分肅敬自設布帳設虎網時無敢喧嘩亦以此意嚴飭寢郞上曰畿伯退去再明更當召見矣在學曰朝參日臺言至謂之偏私不公臣之踪地甚難安方欲陳疏雖有召命實無以冒入矣上命書傳敎曰昨日臺臣之言卽不過驟聞傳說未諳本事之致其時因其猥屑更勿行査有筵敎則畿伯之以此引義萬萬過當聞欲上疏辭職畿伯疏若到院勿爲捧入事該房知悉仍命退諸臣以次退出
정조 22년
戊午正月十二日辰時上御便殿同副承旨入侍時同副承旨李海愚記事官曺錫中金景煥承膺祚一提學鄭民始以次進伏訖上曰近來之人多不識格例間事昨日備堂事誠慨然矣上曰故相南九萬墓在龍仁地耶民始曰然矣命退諸臣以次退出
정조 22년
戊午正月十二日辰時上御便殿左副承旨入侍時左副承旨蔡弘遠記事官曺錫中金景煥承膺祚以次進伏訖上曰仁同事跋尾卽速成送之意分付備局而日字以昨日塡送可也命退承史以次退出
정조 22년
戊午正月十二日未時上御便殿奉命承旨入侍時左副承旨李勉兢行護軍李益運記事官曺錫中金景煥承膺祚以次進伏上曰碑文印本向已親受而大抵今番役事其果善成耶益運曰日氣甚好果爲善成碑閣丹靑姑未及爲之而馳馬臺頂上立小石鐫臺名三字矣上曰此是故蹟之不可無記者而幾年未遑之事今乃順成萬萬欣幸矣上曰豐沛樓新建者果何如益運曰間架則如前無加而制度稍勝矣上曰歸州寺僧帖加成送者見之耶益運曰中路見之矣蓋歸州所重無異釋王而但寺刹雖好僧徒甚少募入亦有弊今番帖加後必當有聞風聚集之漸矣上曰年事則何如而被燒民戶亦皆奠安耶益運曰昨年甚豐登而今年又多豐登之兆至於被燒民戶雖盡其憫恤之方而政當寒節多未及結構矣益運曰濬源殿所用和水鹽本有鐵鹽盆三坐殿司所用亦有鐵鹽盆五坐而近年以來鐵鹽盆絶無之故自該府收聚四石鹽於各土盆送于殿司以爲和水鹽之用事體苟艱分付均廳以永興所在土鹽劃屬鐵盆之代似好故敢此仰達矣上曰依爲之出擧條益運曰北道交濟穀有久置穀散在穀兩名色散在穀卽皮穀而捧留各倉久置穀則米穀而必糴于交濟倉此是設置定式而始則原穀不多故別無民弊矣今則耗上生耗其數夥然每當糶糴之時山民轉輸之節實爲難支之苦瘼久置穀亦依散在穀例山社則糶糴于各其外倉實合便民之政下詢廟堂而處之何如上曰依爲之出擧條上命益運退出命定例堂上李時秀入侍賤臣承命出傳偕入進伏上曰俄下御史差出傳敎卿出去卽爲行會而傳敎中別定二差員卽尹光碩洪大協也以昨年別定之故今番又令別定各別惕念擧行之意分付也勉兢曰元子宮僚屬當啓下而口傳入啓太涉未安矣上曰節目當於十七日入啓啓下後以單子樣書出以草記入之好矣命退諸臣以次退出
정조 22년
行都承旨韓晩裕坐左承旨李勉兢坐直右承旨金啓洛坐左副承旨李海愚坐直右副承旨許晊坐同副承旨朴載淳坐注書曺錫中仕洪奭周仕直事變假注書李運恒仕
정조 22년
李海愚啓曰禁衛營將官來言今日本營軍兵日次私習云矣敢啓傳曰知道
정조 22년
李海愚啓曰御營廳將官來言今日本廳軍兵日次私習云矣敢啓傳曰知道
정조 22년
李海愚啓曰來十八日專經武臣殿講日次矣敢稟傳曰還宮後更稟
정조 22년
韓晩裕啓曰行左承旨金勉柱左副承旨蔡弘遠今日不爲仕進卽爲牌招何如傳曰許遞前望單子入之待下批牌招察任
정조 22년
承旨前望單子入之洪義榮韓光植落點
정조 22년
韓晩裕啓曰合辭方張之時兩司無詣臺之員事甚未安除在外外未肅拜呈告人員竝卽牌招何如傳曰允在外及未肅拜臺諫許遞前望單子入之待下批亦爲牌招
정조 22년
臺諫前望單子入之掌令李貞運持平權晙落點
정조 22년
李勉兢啓曰新除授行左承旨洪義榮資是嘉義都承旨韓晩裕乃是嘉善座次有違格例何以爲之敢稟傳曰承旨洪義榮前望落點勿施前望更爲入之待下批牌招察任
정조 22년
李勉兢啓曰新除授承旨韓光植年限已過何以爲之敢稟傳曰許遞前望單子入之
정조 22년
承旨前望單子入之朴載淳落點
정조 22년
金啓洛啓曰新除授同副承旨朴載淳卽爲牌招何如傳曰允
정조 22년
傳于韓晩裕曰承旨房仍
정조 22년
傳于韓晩裕曰都承旨入侍
정조 22년
傳于李海愚曰來待諸臣入侍
정조 22년
傳于李海愚曰定例堂上入侍
정조 22년
傳于李海愚曰禮曹判書入侍
정조 22년
傳于李海愚曰軍士房承旨入侍
정조 22년
許晊啓曰果川御史林漢浩廣州御史徐有聞華城御史李勉昇龍仁御史呂駿永依下敎來待矣傳曰入侍
정조 22년
兵曹口傳政事壯勇大將金持默禁衛大將徐有大摠戎使趙心泰以上仍任承傳上護軍金持默大護軍趙心泰護軍徐有大
정조 22년
兵曹口傳政事大護軍沈煥之右邊捕盜大將趙心泰仍任事承傳
정조 22년
朴載淳啓曰吏曹判書沈煥之參判李敬一參議魚用謙牌不進罷職傳旨推考傳旨今方捧入而開政命下之後如是違牌事甚未安判書陳疏入啓參判更卽牌招何如傳曰參議只推與參判更卽牌招開政判堂有闕之代卽爲受薦以來北兵使薦望之尙不爲之有關國體況吏判重任不可暫曠大臣旣不宣言則予亦豈欲索喩而累朔相持出場無期寧有如許事理乎大臣雖不言之予豈不諒乎大臣之鄭重深爲大臣慨惜設令不當薦而薦以速入言宜付之勤攻不必較計且況十不近百不當不足深引之事乎此意令問政銓官傳于左相北兵使議薦亦令卽爲爲之今日政下批事招致備郞傳之
정조 22년
傳于朴載淳曰今聞政官回奏之言左相事慨然此非若此之事而致煩酬應何也近日酬應之極煩大臣必知之且況事體也格例也萬萬不當更令政官卽爲進去受薦以來
정조 22년
備邊司薦望以李潤謙爲北兵使
정조 22년
有政吏批判書未差參判李敬一進參議魚用謙進同副承旨朴載淳進以閔鍾顯爲吏曹判書宋銓爲大司諫尹羽烈爲執義崔烜爲司諫姜文會爲掌令崔履亨爲持平金孝秀爲獻納金熙華李德鉉爲正言沈煥之爲左參贊韓用龜爲戶曹參判鄭大容爲大司成朴在冀爲兵曹正郞洪景斗爲禮儀都事趙鎭寬爲刑曹判書閔鍾顯爲掌樂提調徐邁修爲大司憲鏡城府使單李潤謙左參贊單李致中右參贊單沈煥之
정조 22년
李海愚以兵曹言啓曰前知事趙宗鉉敍用送西矣資級係是輔國知中樞有闕之代依例下批之意敢啓傳曰知道
정조 22년
兵批判書李祖源病參判柳誼病參議兪漢寧進參知柳師模病左副承旨李海愚進知事單趙宗鉉北兵使單李潤謙大護軍權趙尙鎭李秉鼎趙鎭寬護軍徐邁修金勉柱李義弼李太亨副護軍蔡弘遠副司直李顯默朱重翁權應範崔履亨副司果趙萬元閔致載竝單付
정조 22년
掌令李貞運啓曰臣言議風采本不合於淸朝耳目之任而兼以自來情踪萬無冒膺之望臺端一步自劃有素抑亦聖明之所俯燭也不意今者掌憲新除忽下於玉署待罪之日怵畏義分雖不得不暫出肅命而情勢旣如右且臣已經亞獻揆以公格自在當遞以此以彼其何可一刻冒據乎請命遞斥臣職答曰依啓
정조 22년
李勉兢以禮曹言啓曰卽接明陵參奉所報則今十四日本陵六朔焚香受香而別檢李英發受由下鄕參奉今方入直受香無人云在外別檢李英發改差卽令該曹口傳差出以爲受香之地何如傳曰特敎受由豈可改差乎令該曹口傳相換可也
정조 22년
吏曹口傳政事明陵別檢李英發孝陵別檢尹亨烈相換
정조 22년
李海愚以兵曹言啓曰今日各廳堂下武臣朔試射柳葉箭六巡試取而臣祖源承牌詣闕未及畢試矣無故日繼試之意敢啓傳曰已試者試記修正以入可也
정조 22년
李海愚以御營廳言啓曰依下敎箭串場內捉虎事定將校率領砲手今月初八日出送行獵矣大虎一頭捉得於新峴越邊故謹此封進之意敢啓傳曰知道
정조 22년
李海愚以御營廳言啓曰依下敎領去將校及捉虎牙兵別單書入之意敢啓傳曰知道
정조 22년
朴載淳以刑曹言啓曰全羅道順天府殺獄罪人許得中雲峯縣殺獄罪人僧先監獄事因本道錄啓曹回啓判付內順天許得中雲峯僧先監段殺越之變至重而比之倫理猶有差等是去乙得中段妻諉其夫夫諉其妻先監段渠欲自脫推納其兄五倫行實今纔頒下矣媛姜之解梏德珪之死獄雖難責之於鄕曲愚蠢之氓而倫理之掃盡傷歎甚矣幸有一乙孫恐延其弟自當其罪者可見一端秉彝之不泯而囚之刑之以至經年抑何故也兩獄事情別無疑晦之端得中先監使之依前同推取服而只以足踢實狀發爲問目凡係妻諉夫夫諉妻弟諉兄等措語更勿登諸文案爲旀得中妻李女段別加嚴訊沒入爲官婢先監兄乙孫段更勿囚刑卽爲白放前後道臣推官等竝從重推考以示朝家敦風敎之意事判下據行會本道矣卽接回移則乙孫前已酌配於咸鏡道利城縣云矣當初錄啓跋辭乙孫酌配初不擧論故臣曹回啓始有參恕之請至蒙白放之命而今此道臣之不待判下徑先酌配大是失錯該道臣從重推考乙孫卽爲放送事分付配所道臣何如傳曰允刑獄何等至重則道伯事大是不察不可推考而止越俸三等可也
정조 22년
義禁府照目仁同前府使閔百恒南有寬崔孝達矣閔百恒段流來逋穀之未捧雖云民勢之赤立不能嚴督收捧因循謬例厥罪難逭南有寬段舊逋未捧雖諉徑遞民役庫加下之襲謬虛勘在法難貰崔孝達段吏逋民反之兩年未捧至於一千七百石之多民庫不足之以還穀貸用亦至千餘石之多不可以襲謬貸用有所容貸帳籍法意何等嚴重而托以前官之修正矇然虛勘之戶若是夥然揆以法意節節痛駭竝只以此照律罪閔百恒南有寬等段告身盡行追奪徒三年定配勿揀赦前崔孝達段從重論杖一百收贖告身盡行追奪流三千里定配而其母年八十一無兄弟獨身云流三千里定配依法典收贖竝只私罪奉敎依允爲旀竝只功減一等爲良如敎
정조 22년
朴載淳以義禁府言啓曰時囚罪人閔百恒南有寬告身盡行追奪徒三年定配崔孝達杖一百流三千里定配以其母年八十一收贖告身盡行追奪照律公事判付內依允功減一等事命下矣崔孝達功減一等杖一百徒三年以其母年八十一依法典收贖告身盡行追奪放送而閔百恒功減一等告身盡行追奪江原道原州牧丹丘驛徒二年半定配南有寬功減一等告身盡行追奪忠淸道鎭川縣長楊驛徒二年半定配而竝以議啓內辭意具罪目依例發遣府書吏押送于各其配所何如傳曰允
정조 22년
朴載淳以義禁府言啓曰孫克福杖一百流三千里定配以公罪收贖放送事草記批旨內允如有功議各減一等可也事命下矣孫克福無功議云矣敢啓傳曰知道
정조 22년
義禁府啓目前府使尹衡東原情云云問目內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓依允
정조 22년
持平權晙啓曰請寢李汝節定配之命更令王府嚴覈取服施以當律答曰不允府啓中京畿監司李在學推考事停啓
정조 22년
吏曹判書沈煥之疏曰伏以臣於昨日朝參隨大僚之後陞殿問候別無可稟之事宜退立於庭中諸宰之列而却忘法例混登坐席若有稟事者然及伏承聖敎提諭方覺失儀震悚踧踖仍尋本班恭俟譴何矣聖度特加包涵命拔臣名於現告論罷之中臣於是惶感愧蹙益無所措躬矣大抵初無可稟之事而衮衮竝登於文陛之上臣與坐罷之諸宰何有差等於其間哉噫謂人不知而自掩其跡古訓之攸戒也有罪倖逭而恬不自處同列之所羞也伏乞聖明亟命有司還勘臣罪與彼已勘之諸臣同其罷斥以嚴朝綱以靖私義焉臣無任云云答曰省疏具悉與共其退卿有所執雖非是也亦欲體諒本職許遞